Tupou VI

Tupou VI (s. 12. heinäkuuta 1959) on Tongan nykyinen kuningas ja maan entinen pääministeri 3. tammikuuta 2000 – 11. helmikuuta 2006. Hänen isänsä oli Taufa’ahau Tupou IV. Tupou VI:n ristimänimi on ʻAhoʻeitu ʻUnuakiʻotonga Tukuʻaho Tupou, mutta prinssinä hänet tunnettiin nimillä Lavaka Ata ʻUlukālala.

 Varhainen elämä 
Syntyessään hän sai perinteiden mukaan kolme erilaista päällikkötitteliä.

‘Aho‘eitu on opiskellut muun muassa Yhdysvalloissa ja Australiassa. Vuonna 1980 prinssi valmistui Itä-Anglian yliopistosta pääaineenaan kehitystutkimus. Hän palasi Tongalle vuonna 1982 suorittamaan asepalvelusta Tongan laivastossa, jossa hän palveli seuraavat viisi vuotta kotiutuen komentajaluutnanttina.

 Ministeri ja diplomaatti 
Sotilasuransa jälkeen ‘Aho‘eitu siirtyi valtionhallinnon palvelukseen ja hänet nimitettiin Tongan puolustus- ja ulkoministeriksi vuoteen 2004 asti. Pääministeriksi hän nousi tammikuussa 2000. Neljä vuotta myöhemmin useat parlamentin edustajat boikotoivat parlamentin avajaisia ja vaativat ‘Aho‘eitun eroa. Näiden joukossa oli Feleti Sevele, jonka mukaan ‘Aho‘eitun kaudella lakkautettu kansallinen lentoyhtiö oli todiste siitä, ettei prinssi pysty johtamaan maata.

‘Aho‘eitu erosi pääministerin virasta 11. helmikuuta 2006. Poliittinen ilmapiiri Tongalla oli tuolloin kireä ja siihen liittyi demokratiaa vaativia mielenosoituksia, jotka johtivat myöhemmin samana vuonna Nuku‘alofan mellakoiksi, joissa vaadittiin myös poliittisia uudistuksia ja kuningashuoneen valtaoikeuksien kaventamista maan hallituksessa. ‘Aho‘eitu jälkeen uudeksi pääministeriksi nousi Sevele, joka oli ensimmäinen vaaleilla valittu Tongan pääministeri.

Vuonna 2008 ‘Aho‘eitu lähetettiin komennukselle Australiaan, kun hänet nimitettiin Tongan Canberran-suurlähettilääksi. Hän toimi virassa aina valtaannousuunsa saakka.

 Kuninkaana 
Tupou VI kruunattiin kesällä 2015 ja hän sai arvonimen Tu'i Kanokupolu. Uuden kuninkaan kruunasi australialainen pappi D'Arcy Wood, millä kierrettiin perinteistä tongalaista tabua, jonka mukaan tavalliset tongalaiset eivät saa koskettaa ylempiarvoisempien tongalaisten päitä. Kruunajaiset päättivät 11 päivää kestäneet juhlat, joihin osallistui arviolta 15 000 henkilöä. Merkittäviä ulkomaalaisia kutsuvieraita olivat muun muassa Japanin kruununprinssi Naruhito.

 Avioliitto ja perhe 
‘Aho‘eitu meni naimisiin Nanasipau‘u Vaean kanssa 11. joulukuuta 1982. Parilla on kolme lasta:

 prinsessa Lātūfuipeka Tuku‘aho
 kruununprinssi Tupouto‘a ‘Ulukalala
 prinssi Viliami Tuku‘aho

 Kunnianosoituksia 

 Tongalaiset 

 55x55px Pouonon ritarikunta (2012, suurmestari)
 55x55px Kruunun ritarikunta (2012, suurmestari)
 55x55px Kuningatar Salote Tupou III:n ritarikunta (2012, suurmestari)
 55x55px Kuningas George Tupou I:n ritarikunta (2012, suurmestari)
 55x55px Kuninkaallinen Pyhän Yrjön sotilasritarikunta (2012, suurmestari)
 55x55px Tongan kuningashuoneen ritarikunta (2012, suurmestari)
 55x55px George Tupou V:n kuninkaallisen perheen ritarikunta (2012, suurmestari)
 55x55px Kuningas George Tupou V:n kruunajaismitali (2008)
 55x55px Kuningas Taufa’ahau Tupou IV:n hopeariemujuhlan mitali (1992)
 55x55px Tongan puolustusvoimien palvelusmitali (1995)

Lähde:

 Ulkomaalaiset 

 55x55px Kuningatar Elisabet II:n timanttiriemujuhlan mitali (Yhdistynyt kuningaskunta, 2012)
 55x55px Kuningas Charles III:n kruunajaismitali (Yhdistynyt kuningaskunta, 2023)

Lähde:

 Galleria 

Lähteet

Luokka:Tongan hallitsijat
Luokka:Tongan pääministerit
Luokka:Vuonna 1959 syntyneet
Luokka:Elävät henkilöt